Sähköverkossa esiintyvät lyhyet sähkökatkot syntyvät siitä, että verkonsuojausautomatiikka yrittää kytkeä sähköt takaisin mahdollisimman pian. Usein katkon aiheuttanut risu, puun oksa tai latvus ehtiikin sillä välin pudota linjalta.
Ensimmäinen katkos kestää noin 0,5 sekuntia (pikajälleenkytkentä) ja mikäli vika ei poistunut, niin seuraavaksi automatiikka kytkee sähköt pois 1-3 minuutin ajaksi (aikajälleenkytkentä). Jos vika jää näidenkin jälkeen päälle, sähkö kytkeytyy pois pysyvästi ja asentaja lähetetään paikalle korjaamaan vikaa. Tämän tyyppiset lyhyet sähkökatkot eivät aiheuta haittaa kunnossa oleville sähkölaitteille.